《胡侍郎所藏会稽王冕梅花图》
明代·蒲庵禅师

会稽王冕双颊颧，爱梅自号梅花仙。
豪来写遍罗浮雪千树，脱巾大叫成花颠。
有时百金闲买东山屐，有时一壶独酌西湖船。
暮校梅花谱，朝诵梅花篇。
水边篱落见孤韵，恍然悟得华光禅。
我昔识公蓬莱古城下，卧云草阁秋潇洒。
短衣迎客懒梳头，只把梅花索高价。
不数杨补之，每逢汤叔雅。
笔精妙夺造化神，坐使良工尽惊诧。
平生放荡礼法疏，开口每欲谈孙吴。
一日骑牛入燕市，嗔目怪杀黄髯胡。
地老天荒公已死，留得清名传画史。
南宫侍郎铁石肠，爱公梅花入骨髓。
示我万玉图，繁花烂无比。
香度禹陵风，影落镜湖水。
开图看花良可吁，咸平树老无遗株。
诗魂有些招不返，高风谁起孤山逋。